Die pad van vrede - Solidariteit WêreldSolidariteit Wêreld
Tuis › 10 minute voor werk Juig › Die pad van vrede
"Vanweë God se tere ontferming is die lig van die hemel op die punt om oor ons te skyn, om lig te bring aan hulle wat in donkerheid en die skaduwee van die dood lewe, en om ons te lei op die pad van vrede."
– Lukas 1:78–79
Reeds voor Jesus se geboorte voorspel die profeet Sagaria dat Hy die enigste een is wat lig kan bring in 'n wêreld vol sonde duisternis. Dat net Hy die mense wat in Hom glo se voete op die pad van vrede kan plaas. Tog het sy eie volk Hom nie regtig verstaan nie. Hulle wou hê dat Hy hulle sou bevry van die Romeinse onderdrukking, en het nie verstaan dat Hy gekom het om vrede tussen hulle en God te bewerkstellig nie.
Ek het 'n paar jaar gelede 'n internasionale konferensie oor vrede bygewoon. By daardie geleentheid het een van die oorsese sprekers gesê: "Jesus Christus is die enigste oplossing vir Suid-Afrika se probleme." Dit is waar woorde. Vrede vir Suid-Afrika met sy veelrassige gemeenskap sal net moontlik wees as elkeen van sy inwoners kennis gemaak het met Jesus, die enigste Een wat ons voetstappe op die pad van vrede kan plaas. Maar om dít te kan doen, sal almal eers die blye boodskap van die Vredevors moet ontvang. Hier in ons land is daar nog duisende, mense wat Hom nie ken nie; wat nog nie weet dat Hy vrede bring in die lewens van sy kinders nie. Doen jy al jou deel om dié Jesus wat die oplossing van ons landsprobleme kan beteken aan die inwoners van ons land bekend te stel?
Here Jesus, baie dankie dat U gekom het om lig te maak in my sondedonkerte en om my voetstappe te rig op die pad van vrede. Help my om dié goeie nuus nie vir myself te hou nie. Amen.